1.

Príloha VI (časť ARA) sa mení takto: a) V ustanovení ARA.GEN.125 sa dopĺňa toto písmeno c): „c) Príslušný orgán členského štátu poskytne agentúre čo najskôr informácie dôležité z hľadiska bezpečnosti vyplývajúce zo správ o informačnej bezpečnosti, ktoré dostal podľa ustanovenia IS.I.OR.230 prílohy II (časť IS.I.OR) k vykonávaciemu nariadeniu (EÚ) 2023/203.“ b) Za ustanovenie ARA.GEN.135 sa vkladá toto ustanovenie ARA.GEN.135A: „ARA.GEN.135A Okamžitá reakcia na incident alebo zraniteľnosť v oblasti informačnej bezpečnosti s vplyvom na bezpečnosť letectva a) Príslušný orgán zavedie systém na primerané zhromažďovanie, analýzu a šírenie informácií týkajúcich sa incidentov a zraniteľností v oblasti informačnej bezpečnosti s možným vplyvom na bezpečnosť letectva, ktoré nahlásia organizácie. Uskutočňuje sa to v koordinácii s akýmikoľvek inými relevantnými orgánmi zodpovednými za informačnú bezpečnosť alebo kybernetickú bezpečnosť v rámci členského štátu s cieľom zvýšiť koordináciu a kompatibilitu systémov nahlasovania. b) Agentúra zavedie systém na primeranú analýzu všetkých relevantných informácií dôležitých z hľadiska bezpečnosti, ktoré dostala v súlade s ustanovením ARA.GEN.125 písm. c), a bez zbytočného odkladu poskytne členským štátom a Komisii všetky informácie vrátane odporúčaní alebo nápravných opatrení, ktoré sa majú prijať, potrebné na to, aby mohli včas reagovať na incident alebo zraniteľnosť v oblasti informačnej bezpečnosti s možným vplyvom na bezpečnosť letectva vrátane výrobkov, súčastí, nenainštalovaného vybavenia, osôb alebo organizácií, na ktoré sa vzťahuje nariadenie (EÚ) 2018/1139 a jeho delegované a vykonávacie akty. c) Po prijatí informácií uvedených v písmenách a) a b) príslušný orgán prijme primerané opatrenia na riešenie potenciálneho vplyvu incidentu alebo zraniteľnosti v oblasti informačnej bezpečnosti na bezpečnosť letectva. d) O opatreniach prijatých v súlade s písmenom c) okamžite informuje všetky osoby alebo organizácie, ktoré sa nimi musia riadiť podľa nariadenia (EÚ) 2018/1139 a jeho delegovaných a vykonávacích aktov. Príslušný orgán členského štátu o týchto opatreniach informuje aj agentúru, a ak sú potrebné spojené opatrenia, príslušné orgány ostatných dotknutých členských štátov.“ c) V ustanovení ARA.GEN.200 sa dopĺňa toto písmeno e): „e) Okrem požiadaviek uvedených v písmene a) musí byť systém riadenia, ktorý zriadil a udržiava príslušný orgán, v súlade s prílohou I (časť IS.AR) k vykonávaciemu nariadeniu (EÚ) 2023/203 s cieľom zabezpečiť riadne riadenie rizík v oblasti informačnej bezpečnosti, ktoré môžu mať vplyv na bezpečnosť letectva.“ d) Ustanovenie ARA.GEN.205 sa mení takto: i) Nadpis sa nahrádza takto: „ARA.GEN.205 Prideľovanie úloh“. ii) Dopĺňa sa toto písmeno c): „c) Pokiaľ ide o osvedčovanie súladu organizácie s ustanovením ORA.GEN.200A a dohľad nad ním, príslušný orgán môže prideliť úlohy oprávneným subjektom v súlade s písmenom a) alebo akémukoľvek relevantnému orgánu zodpovednému za informačnú bezpečnosť alebo kybernetickú bezpečnosť v členskom štáte. Pri prideľovaní úloh musí príslušný orgán zabezpečiť, aby: 1. všetky aspekty súvisiace s bezpečnosťou letectva koordinoval a zohľadňoval oprávnený subjekt alebo relevantný orgán; 2. výsledky činností osvedčovania a dohľadu, ktoré vykonáva oprávnený subjekt alebo relevantný orgán, boli začlenené do celkovej dokumentácie organizácie týkajúcej sa osvedčovania a dohľadu; 3. jeho vlastný systém riadenia informačnej bezpečnosti zriadený v súlade s ustanovením ARA.GEN.200 písm. e) zahŕňal všetky úlohy osvedčovania a zachovávania dohľadu vykonávané v jeho mene.“ e) V ustanovení ARA.GEN.300 sa dopĺňa toto písmeno g): „g) Pokiaľ ide o osvedčovanie a dohľad nad súladom organizácie s ustanovením ORA.GEN.200A, príslušný orgán okrem súladu s písmenami a) až f) preskúma každé schválenie udelené podľa ustanovenia IS.I.OR.200 písm. e) tohto nariadenia alebo ustanovenia IS.D.OR.200 písm. e) delegovaného nariadenia (EÚ) 2022/1645 v nadväznosti na príslušný cyklus auditu dohľadu a vždy, keď sa vykonajú zmeny v rozsahu práce organizácie.“; f) Za ustanovenie ARA.GEN.330 sa vkladá toto ustanovenie ARA.GEN.330A: „ARA.GEN.330A Zmeny systému riadenia informačnej bezpečnosti a) Pokiaľ ide o zmeny riadené a oznamované príslušnému orgánu v súlade s postupom stanoveným v ustanovení IS.I.OR.255 písm. a) prílohy II (časť IS.I.OR) k vykonávaciemu nariadeniu (EÚ) 2023/203, príslušný orgán začlení preskúmanie takýchto zmien do svojho zachovávania dohľadu v súlade so zásadami stanovenými v ustanovení ARA.GEN.300. Ak sa zistí akýkoľvek nesúlad, príslušný orgán ho oznámi organizácii, požiada o ďalšie zmeny a koná v súlade s ustanovením ARA.GEN.350. b) Pokiaľ ide o iné zmeny, ktoré si vyžadujú žiadosť o schválenie v súlade s ustanovením IS.I.OR.255 písm. b) prílohy II (časť IS.I.OR) k vykonávaciemu nariadeniu (EÚ) 2023/203: 1. po prijatí žiadosti o zmenu príslušný orgán pred vydaním schválenia skontroluje, či organizácia spĺňa príslušné požiadavky; 2. príslušný orgán stanoví podmienky, za ktorých môže organizácia pôsobiť počas zavádzania zmeny; 3. ak sa príslušný orgán presvedčí, že organizácia spĺňa príslušné požiadavky, zmenu schváli.“